สังคมข่าวหุ้น
ดัชนี SET ปิดบวก 20.58 จุด ขึ้นมาที่ 1,562 จุด มูลค่าการซื้อขาย  65,952 ล้านบาท ต่างชาติซื้อสุทธิวันที่สองติดกันอีกกว่า 1,812 ล้านบาท
ดัชนี SET ปิดบวก 20.58 จุด ขึ้นมาที่ 1,562 จุด มูลค่าการซื้อขาย  65,952 ล้านบาท ต่างชาติซื้อสุทธิวันที่สองติดกันอีกกว่า 1,812 ล้านบาท
8 ก.ค. 2565

ดัชนี SET ปิดบวก 20.58 จุด ขึ้นมาที่ 1,562 จุด มูลค่าการซื้อขาย  65,952 ล้านบาท ต่างชาติซื้อสุทธิวันที่สองติดกันอีกกว่า 1,812 ล้านบาท เช่นเดียวกับกองทุนที่ซื้ออีกนิดหน่อย 89 ล้านบาท ถามว่า มีนัยสำคัญต่อตลาดอย่างไร? คำตอบคือ ยังคาดการณ์อะไรมากไม่ได้ อย่างราคาน้ำมันโลกปรับลง และช่วยให้แรงกดดันเงินเฟ้อลดลง ไม่แน่ใจว่าเป็นปัจจัยบวกชั่วคราวหรือเปล่า คำแนะนำตอนนี้ คือ เข้าเร็วออกเร็ว มีกำไรนิด ๆ หน่อย ๆ เอาไว้ก่อน
หุ้นกลุ่มธนาคารพากันร่วงระนาว ทั้ง KBANK BBL SCB KTB ยังไม่มีข้อมูลแน่ชัดว่ามาจากปัจจัยอะไร หากเป็นเรื่องของ NPL จะปรับตัวสูงขึ้น ดูแล้วก็ไม่น่าจะใช่ เพราะแต่ละแบงก์เองยืนยันว่าแนวโน้มยังดี และยกการ์ดการตั้งสำรองกันสูงมาก หรืออาจจะมาจากนโยบายของหน่วยงานกำกับดูแลที่อาจจะมีอะไรออกมาหรือเปล่า ต้องติดตามกัน ส่วนแบงก์เล็ก TISCO KKP ราคาหุ้นค่อนข้างทรงตัว ไม่ได้ขยับลงมากนัก
หุ้นกลุ่มเจ มาร์ทของ “เสี่ยตุ้ม” อดิศักดิ์ สุขุมวิทยา เริ่มฟื้นตัว หลังจากราคาได้ปรับลงตามภาวะโดยรวมของตลาดมาก่อนหน้านี้ และ JMART ได้ถูกขายใน NVDR มาต่อเนื่อง ล่าสุด แรงขายหมดล่ะ ราคาดีดกลับหลังจากแนวรับ 45.00 บาท เอาอยู่ วานนี้ปิดบวก 14.75 บาท มาที่ 46.75 บาท ระยะสั้น แนวต้านใหญ่ 50.00 บาท และราคาน่าจะเคลื่อนไหวในกรอบ 47-49 บาท
ส่วน JMT และ SINGER ราคาดีดกลับด้วยเช่นเดียวกัน ซิงเกอร์มีแนวต้านที่ระดับ 40.00 บาท แนวโน้มไตรมาส 2/2565 ข่าวว่ารายได้ กำไรยังเติบโตดี เป็นไปตามเป้าหมาย และ JMT การจัดเก็บหนี้ยังทำได้ดี ปีนี้มีปัจจัยหนุนจากตั้ง JV AMC กับ KBANK ช่วงที่ราคาร่วงก่อนหน้านี้จึงเหมาะต่อการทยอยสะสม เพราะมีโอกาสที่ราคารอบใหม่อาจจะดันขึ้นไปทำนิวไฮหรือเหนือ 88.25 บาท
หุ้น  SABUY บมจ.สบาย เทคโนโลยี ของเฮียชูเกียรติ รุจนพรพจี แม้วานนี้จะดีดกลับ แต่ยังวางใจไม่ได้ เพราะไม่แน่ใจว่า เจ้ามือจะลากขึ้นมา “เชือด” หรือเปล่า เพราะหากดูจากกราฟก่อนหน้านี้ จะพบว่า ช่วงที่ราคาหุ้นพอลงมามาก ๆ แล้วดีดกลับ จะมีแรงซื้อตามเยอะ หลังจากนั้น จะถูกเทติดอยู่บนดอยกันเพียบ ส่วนแนวโน้มไตรมาส 2 ที่คาดว่ากำไรจะเติบโต 250-300% คงต้องรอใกล้ ๆ ประกาศงบกัน แต่ก็มีความเป็นไปได้ว่า หากกำไรออกมาสูงจริง หุ้นอาจจะถูก “ตบลง” ก่อนอีกครั้ง อาจหลุด 15.00 บาท หลังจากนั้น พอแจ้งงบฯ ราคาจึงค่อยดีดกลับ ราคาหุ้นที่เหมาะต่อการเข้าคือ ต่ำกว่า 15.00 บาท หรือหากจะให้ชัวร์จริง ๆ มารอแถว ๆ 10.00 บาท น่าจะปลอดภัย
JASIF ในระยะสั้นราคาน่าจะนิ่ง ๆ บริเวณ 9.00 บาท บวก/ลบ และพอประกาศงบ แจ้งจ่ายปันผลงวดไตรมาส 2/2565 (โบรกฯ คาด 0.23-0.24 บาท) และขึ้น XD ราคาต่อหน่วยน่าจะขยับขึ้นมายืนเหนือ 9.00 บาท ได้ หลังจากนั้น รอความชัดเจนเกี่ยวกับนโยบายและข้อเสนอของ ADVANC ในการใช้โครงข่ายของ JASIF และเชื่อว่าแอดวานซ์ฯ เตรียมสเต็ปสองที่จะเสนอผลประโยชน์ เพื่อเป็นแรงจูงใจให้ผู้ถือหน่วยรายใหญ่อนุมัติการเปลี่ยนแปลงสัญญาใน JASIF เพราะหากผลประโยชน์ที่ได้รับหากต่ำกว่าที่เคยได้ ผู้ถือหน่วยคงไม่เล่นด้วยแน่นอน
ฉัตรชัย ศิริไล กรรมการผู้จัดการธนาคารอาคารสงเคราะห์ (ธอส.) นำทีมเข้าร่วมงานมหกรรมการเงินหาดใหญ่ ครั้งที่ 12  สินเชื่อบ้านดอกเบี้ยต่ำปีแรก MRR-3.55% (2.60%) ต่อปี และพิเศษช่วง Golden Minute อัตราดอกเบี้ยปีแรกไม่ถึง 1% ต่อปี และพบกับสลากออมทรัพย์ ธอส. ลุ้นรางวัลสูงสุดถึง 2 ล้านบาท บ้านมือสองคุณภาพดีกว่า 300 รายการ ลดสูงสุด 40% ราคาขายต่ำสุด 160,000 บาท จัดขึ้นวันที่ 8-10 ก.ค. 2565 ณ ศูนย์การค้าเซ็นทรัลเฟสติวัล หาดใหญ่